पुष्पलाल स्मृति ब्याडमिन्टन : प्रिन्स र जेशिका च्याम्पियन
सिल्क ग्रुपका प्रिन्स दाहाल र एपीएफकी जेशिका गुरुङले सनराइज १० औं पुष्पलाल स्मृति राष्ट्रिय र्‍याकिङ प्रतियोगिताको उपाधि उचालेका छन् ।
काठमाडौँ — सिल्क ग्रुपका प्रिन्स दाहाल र एपीएफकी जेशिका गुरुङले सनराइज १० औं पुष्पलाल स्मृति राष्ट्रिय र्‍याकिङ प्रतियोगिताको उपाधि उचालेका छन् ।सेमिफाइनलमा शीर्ष वरीयताका रत्नजित तामाङलाई पराजित गरेका प्रिन्सले फाइनलमा एपीएफकै दीपेश धामीलाई २१–१८, २१–१३ को सोझो सेटमा पराजित गर्दै पुष्पलाल स्मृति ब्याडमिन्टनमा नयाँ इतिहास कोरेका छन् ।सिरहाको गोलबजार कभर्डहलमा भएको प्रतियोगिताको महिलातर्फ राष्ट्रिय च्याम्पियन सेनाकी रशिला महर्जनलाई पराजित गर्दै एपीएफकी जेशिकाले उपाधि उचालिन् । १८–२१, २१–१५, २२–२० को स्कोरमा उपाधि जितेकी जेशिकाको यो पुष्पलाल ब्याडमिन्टनमा दोस्रो उपाधि हो । यसअघि इटहरीमा भएको सातौं संस्करणमा उनले उपाधि जितेकी हुन् ।राष्ट्रिय ब्याडमिन्टन संघ नेपाल र गोलबजार नगरपालिकाको संयुक्त आयोजनामा भएको पुरुष शीर्ष १६ वरीयताबाहेक एकलको प्रतिस्पर्धामा कैलालीका देवराज रानाले आर्मीका दिवस शंकरलाई १५–२१, २१–१८, २१–१६ ले पराजित गर्दै उपाधि जिते । शीर्ष १२ वरीयताबाहेक महिला एकलमा कैलालीकी प्रार्थना देउवाले बाजी मारिन् । उनले झापाकी अञ्जना राईलाई २१–९, २१–१३ ले हराइन् ।पुरुष डबल्सतर्फ आर्मी क्लबका रत्जजित तामाङ र नवीन श्रेष्ठको जोडीले उपाधि जित्यो । उनीहरूले आफ्नै टिमका सुरोज महर्जन र पविन लिनथेपको जोडीमाथि २१–१९, १९–२१, २१–१३ को जित निकाल्यो । महिला डबल्सतर्फ सेनाका राष्ट्रिय च्याम्पियन रशिला महर्जन र अमिता गिरीको जोडीले एपीएफका जेशिका गुरुङ र सुनैना मुखियाको जोडीलाई २१–१८, २१–१२ ले पराजित गर्‍यो ।ब्वाइज एकलतर्फ आर्मीका भोजबहादुर गुरुङ विजेता बने । भोजबहादुरले सेनाकै आयुष्मान नागरीलाई २१–१५, १९–२१, २१–१० ले पराजित गरे । गर्ल्समा राष्ट्रिय च्याम्पियन सेनाकी रशिला महर्जनले विराट ब्याडमिन्टन क्लबकी रोज पाण्डेलाई २१–१०, २१–१० ले हराएर उपाधि रक्षा गरिन् ।भेट्रान्स डबल्सतर्फ चितवनका सुभाष श्रेष्ठ र बाँकेका अनिलकुमार लाखे विजयी भए । उनीहरूले कास्कीका शोभाकर भण्डारी र नवीन पराजुलीको जोडीलाई २१–१२, २१–१९ ले पराजित गरेका हुन् । लाखेले १२ वर्षपछि कोर्टमा उत्रँदै उपाधि उचालेका हुन् । र्‍याकिङबाहेकका प्रतियोगिताका पुरुष तथा महिला एकल र युगल, ४५ वर्षमाथिको भेट्रान्स युगलका विजेताले २० हजार, उपविजेताले १० हजार र सेमिफाइनल पुग्नेले ५–५ हजार पुरस्कार प्राप्त गरे । छात्र/छात्रा यू–१७ का विजेताले १५ हजार, उपविजेताले ८ हजार र सेमिफाइनल पराजित खेलाडीले ४–४ हजार प्राप्त गरे ।